FI Euroopan unionin virallinen lehti C 247/12

Tämä vähäisen muutoksen hyväksymistä koskeva hakemus julkistetaan Euroopan parlamentin ja neuvoston asetuksen (EU) N:o 1151/2012 täydentämisestä suojattuja alkuperänimityksiä, suojattuja maantieteellisiä merkintöjä ja aitoja perinteisiä tuotteita koskevien unionin tunnusten vahvistamisen sekä eräiden hankintaa koskevien sääntöjen, eräiden menettelysääntöjen ja eräiden täydentävien siirtymäsääntöjen osalta annetun komission delegoidun asetuksen (EU) N:o 664/2014 6 artiklan 2 kohdan viidennen alakohdan mukaisesti

(2017/C 247/08)

Euroopan komissio on hyväksynyt tämän vähäisen muutoksen kyseisen asetuksen (1) 6 artiklan 2 kohdan kolmannen alakohdan mukaisesti.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”QUESO DE LA SERENA”

EU-nro: PDO-ES-2152-14.7.2016

SAN ( X ) SMM ( ) APT ( )

1. hakijaryhmä ja oikeutettu etu

Consejo Regulador de la Denominación de Origen Protegida ”Queso de la Serena” Ctra. EX-104, s/n (Ints. Ferial de La Serena) 06420 Castuera (Badajoz) ESPAÑA Puhelin: +34 924772114 Sähköposti: info@quesoserena.com

Sääntelyneuvosto tunnustettiin maatalous-, kalastus- ja elintarvikeministeriön 14. huhtikuuta 1993 antamalla määräyksellä, jolla ratifioitiin alkuperänimityksestä ”Queso de la Serena” ja sitä sääntelevästä neuvostosta annettu asetus (Espanjan virallinen lehti nro 100, 27.4.1993). Komission delegoidun asetuksen (EU) N:o 664/2014 6 artiklan 2 kohdassa tarkoitetaan näin ollen samaa ryhmää, joka jätti tuote-eritelmässä tarkoitettua nimitystä koskevan alkuperäisen rekisteröintihakemuksen. Extremaduran alueen elintarvikkeiden laatua osoittavien alkuperänimitysten ja maantieteellisten merkintöjen sääntelyneuvostoista 28 päivänä huhtikuuta 2010 annetussa laissa nro 4/2010 määritellään sääntelyneuvostot SAN:ien/SMM:ien hallinnoinnista vastaaviksi elimiksi, joilla on oma oikeushenkilöys, taloudellinen itsemääräämisoikeus ja täydet valtuudet ryhtyä toimiin tavoitteidensa saavuttamiseksi. Niiden toiminta perustuu demokraattisiin periaatteisiin, ja ne edustavat SAN:iin/SMM:iin liittyviä taloudellisia ja alakohtaisia etuja siten, että erityistä huomiota kiinnitetään vähemmistön etuihin, koska niiden on edustettava tasapuolisesti kaikkia kyseessä olevia intressejä ja samalla toimittava voittoa tavoittelemattomuuden perusperiaatteen mukaisesti. Lain nro 4/2010 16 §:n 2 momentin g kohdan säännösten mukaisesti sääntelyneuvoston tehtävänä on ”esittää muutoksia tuote-eritelmään ja osallistua kaikkiin tässä tarkoituksessa aloitettuihin menettelyihin”.

Suojattua alkuperänimitystä ”Queso de la Serena” sääntelevä neuvosto on toimeksiantonsa mukaisesti hyväksynyt tämän tuote-eritelmän vähäistä muutosta koskevan hakemuksen, ja sillä on näin oikeutettu etu hakemuksen esittämiseen.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☒ Tavaran kuvaus — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alueeseen — ☐ Merkinnät — ☒ Muuta: Valvontaelin ja kansalliset lakisääteiset vaatimukset

4. Muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☒ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

5.1 Seuraavaa eritelmän B kohdan (”Tuotteen kuvaus”) kappaletta on muutettu siltä osin kuin se koskee ”juuston fyysisiä ominaisuuksia kypsyttämisen jälkeen”: — Ilmaisu ”Läpimitta: 18–24 cm” on korvattu ilmaisulla ”Läpimitta: 10–24 cm”. Ehdotettu muutos ei vaikuta millään tavalla maidon eikä sitä tuottavien eläinten ominaisuuksiin. Myöskään itse tuotteen fysikaalis-kemialliset ominaisuudet eivät ole muuttuneet (ne säilyvät ennallaan ja niitä koskevat raja-arvot ovat samat kuin alkuperäisessä eritelmässä), ja juuston fyysisten ominaisuuksien osalta myös sen ”muoto”, ”korkeus”, ”paino”, ”kuori”, ”sisus” sekä ”aromi ja maku” säilyvät täysin ennallaan. Ainoa muutosehdotus koskee juuston läpimitta-asteikon alinta arvoa. On otettava huomioon, että silloin kun alkuperäinen eritelmä laadittiin (yli 20 vuotta sitten), juustoja, joiden paino oli eritelmässä sallitun asteikon (750–2 000 g) alarajalla, ei tavallisesti valmistettu. Siksi tuolloin oli vain niukasti teknistä tietoa siitä, mikä pienimpien juustojen läpimitta saattaisi olla, ja lisäksi tämän kaltaisessa perinteisessä tuotantotavassa tiettyjä mittoja on vaikea arvioida tarkasti. Juuston läpimitta ei kuitenkaan ole ratkaiseva tekijä tuotteen koon määrittämisessä, toisin kuin sen paino. Tältä osin sekä ”Queso de la Serena” -juustoa koskevan alkuperäisen hakemuksen yhteenvedossa että konsolidoidussa toisinnossa oli tavaran kuvaukseen liittyvän otsikon alla vain seuraava teksti: ”Täysrasvainen tai ekstra-täysrasvainen juusto; kypsytetty, lyhyen aikaa tai pidempään kypsytetty; pyörän muotoinen, tasapintainen ja sivuiltaan kupera; tiiviskuorinen ja sisukseltaan pehmeä tai kiinteä; paino 750 g–2 kg”. Näin ollen mikään yhteenvedossa tai konsolidoidussa toisinnossa mainituista seikoista ei ole muuttunut, ja muutos ei vaikuta mihinkään tuotteen olennaisista ominaispiirteistä. Siten maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan a alakohdassa säädetty vähäisiä muutoksia koskeva vaatimus täyttyy.

5.2 Kun otetaan huomioon asetuksen (EU) N:o 1151/2012 7 artiklan 1 kohdan g alakohta, eritelmän koko G kohta (”Valvontaelin”) on korvattu eritelmän noudattamisen valvonnasta vastaavan nykyisen valvontaelimen tiedoilla asetuksen (EU) N:o 1151/2012 37 artiklan 1 kohdan b alakohdan nojalla. Tämä kohta siis ainoastaan saatetaan ajan tasalle antamalla sen sertifiointielimen tiedot, jolle toimivaltainen viranomainen on antanut tehtäväksi valvoa SAN:ia ”Queso de la Serena” koskevan eritelmän noudattamista asetuksen (EU) N:o 1151/2012 39 artiklan ja maanviljelystä Extremadurassa 24 päivänä maaliskuuta 2015 annetun lain nro 6/2015 59 §:ssä ja III luvun III osastossa säädetyn mukaisesti. Muutosehdotuksen mukaisesti eritelmän G kohdan sanamuoto on seuraava: ”Nimi: AGROCOLOR, S.L. Osoite: Ctra. de Ronda, n.o 11, Bajo. 04004 Almería (España). P: +34 950280380 Sähköposti: agrocolor@agrocolor.es”

5.3 Asetuksen (EU) N:o 1151/2012 7 artiklan 1 kohdan nojalla on myös tarpeetonta sisällyttää eritelmään I kohtaa (”Kansalliset lakisääteiset vaatimukset”), joten kyseinen kohta on poistettu siitä kokonaan.

6. Päivitetty tuote-eritelmä (vain SAN ja SMM)

http://www.gobex.es/filescms/con03/uploaded_files/SectoresTematicos/Agroalimentario/Denominacionesdeorigen/DOP_Queso_Serena_Pliego_Condiciones.pdf

YHTENÄINEN ASIAKIRJA

”QUESO DE LA SERENA”

EU-nro: SAN-ES-02152-14.7.2016

SAN ( X ) SMM ( )

1. Nimi

”Queso de la Serena”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

”Queso de la Serena” on merinolampaan maidosta valmistettu, massaltaan pehmeä tai puolikova juusto. Se on täysrasvainen tai ekstra-täysrasvainen, kypsytetty, pyörän muotoinen, tasapintainen ja sivuiltaan kupera, tiiviskuorinen ja sisukseltaan pehmeä tai kiinteä juusto. Se painaa 750 g–2 kg, on 4–8 cm korkea ja läpimitaltaan 10–24 cm.

Sen fysikaalis-kemialliset ominaisuudet ovat seuraavat:

— Rasva: vähintään 50 prosenttia kuiva-aineesta,

— Kuiva-aine: vähintään 50 prosenttia,

— pH-arvo: 5,2–5,9,

— Kokonaisproteiini kuiva-aineesta: vähintään 35 prosenttia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Kyseisellä maantieteellisellä alueella on niukasti laidunmaita, jotka kuitenkin ovat hyvälaatuisia ja antavat siellä tuotetulle maidolle sen erityisominaisuudet. Tiettyinä aikoina vuodesta lampaat päästetään tilalta laiduntamaan viljan sänkipelloille ja toisinaan keinokasteltujen viljelmien jäännöksille. Sovellettavissa säännöissä määrätään rehun käytöstä tarvittaessa, ja niissä annetaan myös rehun ja suojatulla alkuperänimityksellä varustettujen tuotteiden raaka-aineiden hankintaa koskevat erityiset säännöt.

”Queso de la Serena” -juuston valmistuksessa käytettävä maito saadaan tuotantoalueella sijaitsevilta merinolammastiloilta. Maito on saatava terveistä uuhista ja sen on oltava luonnonmukaista täysmaitoa, jossa ei ole epäpuhtauksia, ternimaitoa eikä lääkinnällisiä säilöntäaineita, jotka voivat vaikuttaa kielteisesti juuston valmistukseen, kypsytykseen ja säilymiseen sekä juuston hygienia- ja terveysedellytyksiin.

Maidon analyyttiset ominaisuudet ovat:

— Proteiinia: vähintään 5 prosenttia;

— Rasvaa: vähintään 7 prosenttia;

— Kuiva-aineen kokonaismäärä: vähintään 18 prosenttia.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantovaiheet, joiden on tapahduttava 4 kohdassa määritellyllä maantieteellisellä alueella:

— Edempänä 3.3 kohdassa eriteltyjen ominaispiirteiden ja edellytysten mukaisen maidon tuotanto, mukaan lukien lypsäminen, jäähdytys, varastointi, kerääminen ja kuljetus.

— Juuston valmistus, mukaan lukien maidon juoksettaminen, joka tehdään 25–32 °C:n lämpötilassa ja kestää 50–75 minuuttia (käyttäen luonnollista kasviperäistä juoksutetta, jota saadaan kuivatuista kardonin (Cynara cardunculus) kukista), leikkaaminen, muotteihin laitto, suolaus ja kypsyttäminen.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

Kullakin rekisteriin merkityllä kaupallisella yrityksellä on omat kaupalliset etikettinsä, joille on saatava SAN:n sääntelyneuvoston hyväksyntä. Niissä on oltava seuraava maininta: suojattu alkuperänimitys ”Queso de la Serena”.

Myytävissä tuotteissa on oltava SAN:n sääntelyneuvoston antama numeroitu takaetiketti. Se on kiinnitettävä juustolassa siten, ettei sitä voida käyttää uudelleen.

4. Maantieteellisen alueen tarkka rajaus

”Queso de la Serena” -juuston valmistus-, kypsytys- ja tuotantoalue käsittää seuraavat 21 kuntaa Badajozin maakunnan kaakkoisimmassa osassa: La Haba, Magacela, La Coronada, Campanario, Esparragosa de Lares, Valle de la Serena, Zalamea de la Serena, Higuera de la Serena, Quintana de la Serena, Malpartida de la Serena, Esparragosa de la Serena, Castuera, Cabeza del Buey, Santi-Spiritus, Risco, Garlitos, Peñalsordo, Zarzacapilla, Capilla, Monterrubio de la Serena ja Benquerencia de la Serena.

5. Yhteys maantieteelliseen alueeseen

5.1 Historiallinen yhteys

”Queso de la Serena” on mainittu useissa kirjallisissa teoksissa:

Antonio Agúndez Fernándezin vuodelta 1791 olevassa teoksessa Viaje a La Serena, joka kertoo La Serenan alueesta ja on peräisin tuomari Agustín Cubelesin käsikirjoituksista, mainitaan seuraavaa: ”Sen lampaanmaitojuusto, joka tunnetaan maustaan ja hyvästä laadustaan, maksaa 60 realia 25 naulalta.”

Cabeza del Bueyn kunnan 1500- ja 1600-luvulta olevissa määräyksissä on mainintoja juustosta perittävistä kymmenyksistä ja seurakunnan kirkolle annettavista ”ensi hedelmistä”, koska tilallisen oli annettava kaikki juustonvalmistusta varten lypsetystä ensimmäisestä maitoerästä valmistetut juustot kaupungin seurakunnan papeille.

5.2 Luonnonolot

a) Pinnanmuodostus

Badajozin maakunnassa maasto on pääosin kumpuilevaa, ja alue on laajalti puolitasankoa. Alueen noin 300 000 hehtaarin laajuisella lohkareisella liuskekivi- ja graniittimaalla on hyvälaatuisia laidunmaita, joilla merinolampaat laiduntavat. Alueen ekosysteemin pääasiallisena energianlähteenä ovat niittylaitumet, joiden kasvisto on vaihtelevaa (ks. kasvistoa koskeva kohta). Alueen keskimääräinen korkeus on 430 metriä.

b) Maaperä

Geologiselta rakenteeltaan Badajozin maakunta on paleotsooista puolitasankoa, jossa on joitakin myöhempiä kerrostumia ja paljon vulkaanisia kivimuodostelmia.

Maaperä on ohutta, suhteellisen läpäisevää kambri- ja siluurikauden maata sekä graniittimaata, josta kallioperä kohoaa usein näkyviin. Maaperän kaltevuus on vähäinen, sen pinnanmuodostus on hieman kumpuilevaa ja se viettää etelään. Maa on tavallisesti lohkareista liuskekiveä ja graniittia, joka on hapanta (pH-arvo 5–5,5) ja jossa on niukalti fosforia. Puusto on matalaa ja alue on osittain puutonta, mikä antaa vaikutelman alueesta, jonka metsät on hävitetty.

c) Ilmasto

La Serenan alueella vallitsee välimerellinen ilmasto, jossa tuntuu Atlantin valtameren vaikutus. Kesät ovat kuumia ja kuivia ja talvet leutoja ja sateisia. Tällä alueella talvet ovat yleensä leutoja, mutta pakkasia esiintyy 1. marraskuuta ja 10. maaliskuuta välisenä aikana. Kesät ovat kuumia ja kuivia, ja alueen vallitsevin piirre on sen kuivuus. Vuotuinen keskimääräinen sademäärä on 498 mm.

d) Hydrografia

Guadiana Menor- ja Zújar-joki virtaavat La Serenan alueen läpi.

e) Kasvisto

Alueen kasvilajeja ovat muun muassa

— heinäkasveihin (Gramineae) kuuluvat Vulpia ciliata, Bromus mollis ja Agrostis spp.;

— Trifolium (T. arvense, T. campestre ja T. glomeratum);

— palkokasveihin (Leguminosae) kuuluva Ornithopus compressus; Helianthemum, Erodium, Plantago, Carlina ja Hypochaeris.

5.3 Tuotanto- ja jalostusjärjestelmät

a) Tuotanto

Erittäin sitkeät Merino-rodun lampaat ovat sopeutuneet hyvin ankaraan ilmastoon ja karuun maaperään. Eläimen tärkein ominaisuus on villantuotanto, mutta myös maidon- ja lihantuotanto-ominaisuudet tekevät siitä riittävän kannattavan, kun otetaan huomioon sen ankara elinympäristö. Sen tuottama maitomäärä on vähäinen, mutta maidossa on runsaasti proteiinia ja rasvaa.

Merino-rodun lampaat ovat pienikokoisia: uuhet painavat 40–45 kilogrammaa ja pässit 55–65 kilogrammaa. Niiden pitkät jalat soveltuvat hyvin ravinnonhakuun pitkien matkojen päästä (aikaisemmin lampaat tekivät vuosittaisen vaelluksen, mutta nykyään ne päästetään tiloilta laitumelle vain tiettyinä aikoina vuodesta). Rodun lisääntymistehokkuus on 85 prosenttia ja hedelmällisyysaste 80 prosenttia. Se poikii yleensä kerran vuodessa, mutta sillä on taipumus poikia kolmesti kahden vuoden aikana.

b) Jalostus

Juusto valmistetaan maidosta entsymaattisesti juoksettamalla käyttäen kasviperäistä (Cynara cardunculus) juoksutetta. Juoksetus tapahtuu yleensä alle 30 °C:ssa.

Nämä kaksi tekijää eli kohtalainen lämpötila ja juoksetuskapasiteetiltaan alhaisen juoksutteen käyttö edellyttävät pitkää juoksetusaikaa, ja juustomassa on suhteellisen pehmeää. Tästä syystä proteolyyttinen aktiivisuus on korkeampi eikä valmistettava juusto ole rakenteeltaan kovin kiinteää.

Kaksikymmentä päivää muotteihin laiton jälkeen juustot käyvät tavallisesti läpi vaiheen nimeltä ”atortado”, jonka aikana juustomassasta tulee juoksevaa ja juustoja on käsiteltävä varoen, ettei kuori rikkoudu ja sekoitu massan joukkoon.

5.4 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin

Ensinnäkin La Serenan alueen laidunmaat levittäytyvät yli 300 000 hehtaarin laajuiselle lähes puuttomalle alueelle, joten kilpailevia kasvilajeja ei ole. Näin ollen laidun hyödyntää kaikki maaperän ravinteet ja sen ravintoarvo on korkea, mikä tekee siitä erinomaista karjanrehua. Toiseksi La Serenan alueen äärimmäisiin ilmasto-oloihin ja korkeuseroihin parhaiten sopeutuneet merinolampaat tuottavat vain vähän maitoa, joka on kuitenkin hyvin rasva- ja proteiinipitoista.

Tämän vuosisatoja vanhan ja ainutlaatuisen yhdistelmän ansiosta La Serenan laidunmailla laiduntaneiden merinolampaiden maito on erinomainen raaka-aine ”Queso de la Serena” -juuston valmistukseen ja antaa sille sen luontaiset erityisominaisuudet.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.gobex.es/filescms/con03/uploaded_files/SectoresTematicos/Agroalimentario/Denominacionesdeorigen/DOP_Queso_Serena_Pliego_Condiciones.pdf

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.